寄才仲
作者：沈遼
朝代：宋

paragraphs: 陶令在彭澤，放懷天壤間。
横江三百里，往往向廬山。
多尋簡寂醉，時訪遠公閑。
不復顧吏迹，世人指爲頑。
公子負文華，少年成青綸。
風流不屑俗，爲邑得星灣。
節節香爐峰，據案見蒼顔。
何勞事舟楫，緩步可躋攀。
形骸付物外，勿使人事關。
巖壑髙世人，有誰偕往還。
新篇定盈軸，佳句不可刪。
南風儻乘寄，誠足慰衰孱。